2 ຄົນ ພະຍາຍາມ ເອົາໄຟເຜົາໂຕຕາຍ ທີ່ເມືອງຫລວງລາຊ່າ ຂອງທິເບດ
ຊາຍໜຸ່ມ 2 ຄົນ ພະຍາຍາມ ເອົາໄຟເຜົາໂຕຕາຍ ໃນນະຄອນຫຼວງລາຊາ ໃນວັນອາທິດວານນີ້ ເປັນເທື່ອທໍາອິດ ໃນເຂດປົກຄອງຕົນເອງ ຂອງຊາວທິເບດ ໃນປະເທດຈີນ.
ທີ່ແຄ້ວນທິເບດ ຊາຍໜຸ່ມ 2 ຄົນໄດ້ພະຍາຍາມເອົາໄຟຈູດເຜົາຕົວເອງຕາຍໃນເມືອງຫຼວງລາຊາ ໃນຕອນບ່າຍວັນອາທິດວານນີ້ ຊຶ່ງເປັນການປະທ້ວງເອົາໄຟເຜົາຕົວເອງຕາຍເປັນເທື່ອທໍາອິດຢູ່ໃນເມືອງຫຼວງ ທີ່ມີການເຝົ້າຍາມຢ່າງໜາແໜ້ນນັ້ນ ພວກທີ່ເຫັນເຫດການກ່າວຕໍ່ວີໂອເອຜະແໜກພາສາທິເບດວ່າ ພວກກໍາລັງຮັກສາຄວາມສະຫງົບທີ່ມີອຸບປະກອນມອດໄຟ ໄດ້ໄປຮອດວັດ Joklang ບ່ອນເກີດເຫດຢ່າງໄວ ແລ້ວກໍພາກັນມອດໄຟແລະເອົາໂຕຜູ້ຊາຍ 2 ຄົນນັ້ນໄປ ອົງການຂ່າວຊິນຫົວຂອງຈີນກ່າວວ່າ ຊາຍຄົນນຶ່ງເສຍຊີວິດຢູ່ກັບບ່ອນ ແລະອີກຜູ້ນຶ່ງນັ້ນມີອາການສາຫັດ ນັບວ່າເປັນເຫດການພະຍາຍາມເອົາໄຟເຜົາຕົວຕາຍຄັ້ງທີສອງ ທີ່ເກີດຂຶ້ນໃນເຂດທິເບດທີ່ປົກຄອງຕົນເອງ ການພະຍາຍາມເອົາໄຟເຜົາຕົວຕາຍຄັ້ງກ່ອນໆມານັ້ນ ສ່ວນຫຼາຍເກີດຂຶ້ນໃນບັນດາເຂດທີ່ມີປະຊາຊົນອາໄສຢູ່ຢ່າງໜາແໜ້ນໃນພາກຕາເວັນຕົກສຽງໃຕ້ຂອງຈີນ ມາຮອດປັດຈຸບັນ ມີຊາວທິເບດຫຼາຍສິບຄົນແລ້ວໄດ້ພະຍາຍາມເອົາໄຟເຜົາຕົວຕາຍນັບແຕ່ປີ 2009 ເປັນຕົ້ນມາ ເພື່ອທໍາການປະທ້ວງຕໍ່ນະໂຍບາຍຂອງຈີນໃນທິເບດ ເຫດການເອົາໄຟເຜົາໂຕຕາຍສ່ວນ ໃຫຍ່ແມ່ນໄດ້ເກີດຂຶ້ນ ນັບແຕ່ເດືອນມີນາປີແລ້ວນີ້ເປັນຕົ້ນມາ ເພື່ອທໍາການປະທ້ວງຕໍ່ອັນທີ່ຊາວທິເບດເວົ້າວ່າ ການກົດຂີ່ປາບປາມຂອງຈີນ ຊຶ່ງທາງຝ່າຍຈີນໄດ້ປະຕິເສດຕໍ່ການກ່າວຫາດັ່ງກ່າວ ພວກທີ່ເອົາໄຟເຜົາໂຕເອງພາກັນຮຽກຮ້ອງເອົາເສລີພາບມາສູ່ທິເບດ ແລະໃຫ້ອົງດາລໄລາມະ ຊຶ່ງເວລານີ້ລີ້ໄພຢູ່ໃນອິນເດຍນັ້ນ ກັບຄືນມາ ການປະທ້ວງຄັ້ງຫຼ້າສຸດມີຂຶ້ນໃນຂະນະທີ່ຈີນໄດ້ວາງຂໍ້ຫ້າມຊາວທິເບດອີກຄັ້ງໃໝ່ ບໍ່ໃຫ້ໄປພົວພັນນໍາກິດຈະກໍາທາງສາສະໜາຕ່າງໆ ໂດຍສະເພາະໃນລະຫວ່າງເດືອນສັກສິດຂອງຊາວພຸດທິເບດ ທີ່ເອີ້ນວ່າ Saka Dawa ຊຶ່ງເລີ້ມຂຶ້ນໃນວັນທີ 21 ພຶດສະພານີ້ ເດືອນ Saka Dawa ຫລື ວິສາຄະບູຊາ ແມ່ນເປັນເດືອນສະຫຼອງຫຼືລະລຶກເຖິງວັນປະສູດ ວັນຕັດສະຮູ້ແລະວັນປະນິພານຂອງພະພຸດທະເຈົ້າ